SOUL. Juhokórejská automobilka Hyundai Motor dnes oznámila, že sa pre slabý odbyt stiahne z japonského trhu s osobnými autami a namiesto toho sa sústredí na predaj nákladných vozidiel v tejto krajine.
Od roku 2001 Hyundai Motor predal v Japonsku len asi 15.000 vozidiel.
Preto sa koncern rozhodol dočasne zrušiť ponuku osobných áut v Japonsku. Oznámil tiež, že keď sa trhové podmienky v krajine vychádzajúceho slnka zlepšia, obnoví predaj v plnom rozsahu.
Načasovanie "odchodu" chce juhokórejská automobilka naplánovať spoločne s japonskými obchodníkmi.
Rozhodnutie Hyundai Motor je v jasnom kontraste s krokmi najväčšej japonskej a svetovej automobilky Toyota, ktorá sa naopak tlačí na juhokórejský trh.
Informovala o tom agentúra AP.